Talle vrae oor bestuur van oornagverblyf in Krugerwildtuin | Maroela Media
Talle vrae oor bestuur van oornagverblyf in Krugerwildtuin
Die DA het Woensdag sy kommer uitgespreek oor die toenemende getal klagtes wat ontvang word oor SANParke se oënskynlike swak bestuur van besprekings in die Krugerwildtuin. Die meerderheid van die oornagverblyf is glo nog nie vir besoekers beskikbaar gestel nie.
Luidens 'n verklaring deur SANParke het die wildtuinbestuur besluit om nie alle akkommodasie-eenhede meteen beskikbaar te stel nie, maar eerder geleidelik te heropen.
"Ons wil doodseker maak ons is gereed om ons verblyf, wat voldoen aan die nodige veiligheidsregulasies en gesondheidsprotokol, aan gaste beskikbaar te stel," lui die verklaring.
Die bestuur voer ook aan dat broodnodige opknappingswerk aan sekere van die blyplekke gedoen moet word en daarom sal sommige van die eenhede eers op 'n later stadium vir gaste beskikbaar gestel word.
"Die tydperk vir opknappingswerk is beplan vir tot middel-September, wanneer die toerismesektor aanvanklik sou heropen."
Die uitvoerende hoof van SANParke, Fundisile Mketeni, sê die meeste van die onbewoonde eenhede is tydens die afsonderingstydperk deur diere beskadig en moet eers herstel word.
Talle mense het egter reeds gekla dat geen oornagverblyf in die wildtuin beskikbaar is nie, glo omdat dit deur werkers beset word.
James Lorimer, die DA se woordvoerder oor omgewingsake, sê sommige van die wildtuin se werkers het tydens die Covid-19-afsonderingstydperk in eenhede ingetrek en dié verblyf moet nou eers weer reggeruk word vir besoekers.
Een voornemende besoeker het verlede week op Facebook haar misnoeë te kenne gegee met die gebrek aan beskikbare akkommodasie omdat eenhede deur werkers gebruik word en dié glo weier om uit te trek.
"Nou kan betalende kliënte nie akkommodasie bespreek nie omdat dit vol is. Ons Erfenisterrein is besig om in 'n plakkerskamp te verander," lui die besoeker se inskrywing op Facebook.
SANParke het dié inskrywing op Twitter gedeel en dit as blatante leuens afgemaak.
"SANParke sal siviele en strafregtelike klagtes aanhangig maak teen mense wat sulke vals nuus versprei."
SANParke voer ook aan die inskrywing is "rassisties" van aard.
Lorimer sê die wildtuin wil nou geld mors om klante te dagvaar.
"As daar rassistiese oortredings was, soos beweer word, is daar ander maniere om dit te hanteer. Dit is gelykstaande aan 'n restaurant of hotel wat 'n kliënt dagvaar vir 'n slegte resensie op sosiale media. Dit lyk nou of die wildtuinbestuur onnodig verdedigend optree. Dit is in die openbare belang om te weet wáárom," sê Lorimer.
Hy sê die DA gaan 'n brief aan die voorsitter van die portefeuljekomitee oor omgewing, bosbou en visserye stuur om die uitvoerende hoof en voorsitter van SANParke te versoek om in besonderhede terugvoer te gee van die redes waarom die meeste oornagverblyf steeds nie beskikbaar is nie.
"Ons wil weet waarom word uitgebreide opknappingswerk tegelyk aan al die akkommodasie-eenhede gedoen? Hoeveel van die oornagverblyf word deur werkers beset? Hoe het die Covid-19-pandemie veroorsaak dat skoonmakers nie kon werk nie? Hoeveel van die akkommodasie is deur diere beskadig en hoe erg is die skade?"
Lorimer sê die Krugerwildtuin is 'n nasionale bate en moet 'n gesonde verhouding met die publiek handhaaf.
"Deur gaste te dreig dui op 'n gebrek aan begrip van die gasvryheidsbedryf. 'n Groot gedeelte van die wildtuin se inkomste is van toerisme afkomstig. Toeriste moet aangemoedig word, daar moenie met hulle baklei word nie."
Talle vrae ná driedubbele gesinsmoord
Hier is iets dieper aan die gang. Diere glo ek nie sal eenhede beskadig as dit onbewoon is nie. Hulle ruik of sien gewoonlik kos en sal dan probeer om dit in die hande te kry. Onbewoonde eenhede, nee nie maklik nie. DA moet self gaan kyk wat aangaan.
Ek verstaan nie hoe diere die blyplekke wat agter elektriese heinings is kon beskadig het nie. Dit klink vir my meer na personeel wat hulle soos diere gedra en dit beskadig het en nou nog weier om uit te trek ook. Nou sal daar seker nog maande op ń hofbevel gewag moet word om hulle uit te kry.
Groet maar kuiertjies aan die wildtuin. Dit sal tyd vat om als te herstel wat beskadig is. En om diere die skuld te gee vir die skade is mos ook net 'n verskoning. Nee gaan delf dieper. So word als opgemors deur onbevoegde mense wat in poste aangestel word. Ai en dan word die rasse kaart darem vinnig uitgepluk. Altyd rassisme……..regtig Sanparke?
Ek het by 'n betrou bare bron gehoor wat daar werk, dat die personeel wel ingetrek het by al die kampe en weier om uitte trek alvorens hulle nie 'n maand kennis kry nie, dit was vroeg in laas maand. so daar is iets ligits aan die gang.
Ek was op daardie Sanparke groep op Facebook, maar het myself daar afgehaal. Daar is admins op daardie groep wat jou glad nie toelaat om te kla nie. Jy mag net mooi foto's plaas en komplimente gee. En dit is 'n amptelike Sanparke groep vir die Kruger Wildtuin. Volgens Sanparke word die personeel se akkomodasie opgeknap om aan die Covid 19 reëls te voldoen. Ek wens ek kon hier 'n screenshot vir julle opsit waar die een admin apartheid blameer vir die swak akkomodasie van die personeel. Daardie admin is 'n blanke vrou en sy is die GROOT BAAS van… Lees meer »